**28.07.2015**

**PROIECTUL GUVERNARE INCLUZIVĂ DEMAREAZĂ ȘI LA NIVEL LOCAL**

**Comunicat de presă**

În perioada **23 iulie 2015 – 7 august 2015** are loc lansarea la nivel local a proiectului ”Guvernare Incluzivă” implementat de Asociația „Asistenţă şi Programe pentru Dezvoltare Durabilă – Agenda 21” în parteneriat cu Agenţia Naţională a Funcţionarilor Publici.

Primul eveniment a avut loc joi, 23 iulie 2015, în municipiul Călărași la sediul Instituției Prefectului. La eveniment au participat reprezentanți ai ANFP, ai instituțiilor și autorităților publice partenere din județul Călărași, ai ONG-urilor și ai comunităților locale. Cu această ocazie a fost prezentată strategia de implementare a proiectului la nivel local, a fost agreat cu partenerii calendarul activităților și au fost stabilite responsabilitățile acestora. Discuțiile purtate au scos în evidență importanța parteneriatelor în societatea actuală și rolul deosebit de important pe care parteneriatul public - privat îl are în demersurile ce vizează creșterea gradului de incluziune socială și economică a grupurilor dezavantajate.

În perioada următoare, proiectul va fi lansat și în celelalte județe partenere, respectiv Buzau, Dolj, Cluj și Mureș.

Proiectul ”Guvernare Incluzivă” se înscrie în obiectivele Programului de guvernare 2013 – 2016 și vizează iniţiative menite să răspundă mai bine problemelor cu care se confruntă grupurile dezavantajate. În acest scop, proiectul propune un set de măsuri coerente, menite să contribuie la reducerea riscului de excludere și de marginalizare socială a grupurilor vulnerabile din județele Buzău, Călărași, Cluj, Dolj și Mureș, prin colaborarea dintre autoritățile publice și societatea civilă.

Proiectul este implementat cu sprijinul financiar al Programului RO10 - CORAI, program finanţat prin Granturile SEE 2009-2014 şi administrat de Fondul Român de Dezvoltare Socială, sub coordonarea Asociaţiei „Asistenţă şi Programe pentru Dezvoltare Durabilă - Agenda 21”, a Agenţiei Naţionale a Funcţionarilor Publici în parteneriat cu organizații neguvernamentale și instituții/ autorități publice locale.Valoarea totală a proiectului este de 720,180.02 RON, din care co-finanțarea Granturilor SEE este în valoare de 550,937.70 RON, iar co-finanțarea publică este de 97,224.30 RON.

Informații suplimentare despre proiect pot fi obținute de pe site-urile [www.anfp.gov.ro](http://www.anfp.gov.ro) și [www.agenda21.org.ro](http://www.agenda21.org.ro).

***Direcţia Comunicare şi Relaţii Internaţionale***

**comunicare@anfp.gov.ro**

**Tel./fax: 0374 11 27 22**